Ettepanek: NÕUKOGU OTSUS, millega kehtestatakse Euroopa Liidu nimel võetav seisukoht TIR-märkmike alusel toimuva rahvusvahelise kaubaveo tollikonventsiooni (TIR-konventsioon, 1975) muutmise ettepaneku kohta /* COM/2014/0491 final - 2014/0225 (NLE) */





SELETUSKIRI 1. ETTEPANEKU TAUST 1.1. Ettepaneku põhjused ja eesmärgid TIR-märkmike alusel toimuva rahvusvahelise kaubaveo tollikonventsioon (TIR-konventsioon) sõlmiti 14. novembril 1975. aastal ja kiideti Euroopa Majandusühenduse nimel heaks nõukogu määrusega (EMÜ) nr 2112/78. Konventsioon jõustus Euroopa Liidus 20. juunil 1983. Kavandatud otsuse eesmärk on Euroopa Liidu nimel vastu võtta ÜRO Euroopa Majanduskomisjoni (UNECE) veondusalaste tolliküsimuste töörühmas kokku lepitud ja 1975. aasta TIR-konventsiooni halduskomitees vastu võetud viimased TIR-konventsiooni muudatused, tingimusel et ELi siseriiklikud menetlused on lõpule viidud. 6. veebruaril 2014 võttis TIR-konventsiooni halduskomitee oma 57. istungjärgul Genfis vastu konventsiooni lisa 1 ja lisa 6 teksti muudatusettepanekud. 12. juunil 2014 võttis TIR-konventsiooni halduskomitee oma 58. istungjärgul Genfis vastu konventsiooni lisa 9 teksti muudatusettepaneku. Ettepanekud edastatakse ÜRO peasekretärile konventsiooni artikli 59 lõigete 1 ja 2 ning artikli 60 kohaselt ja need jõustuvad 1. jaanuaril 2015, välja arvatud juhul, kui vähemalt viis lepinguosalist on 1. oktoobriks 2014 teatanud ÜRO peasekretärile oma vastuväidetest muudatustele. 1.2. Üldine taust TIR-konventsiooniga, mida haldab UNECE, on kehtestatud tollitransiidiprotseduur rahvusvahelise maanteekaubaveo suhtes. Konventsiooniga võimaldatakse tolliasutuste minimaalse sekkumisega vedada üle piiri kaupu, mille suhtes kohaldatakse tollide ja maksude peatamist. TIR-süsteem soodustab rahvusvahelise kaubanduse arengut, vähendades tavapäraseid takistusi rahvusvahelisel kaubaveol. Vähendades viivitusi transiitvedudel, võimaldab TIR-süsteem märkimisväärselt kokku hoida veokulusid. Süsteemi suurim eelis on see, et TIR-konventsiooniga võimaldatakse nõutavale tagatisele rahvusvahelise garantiiketi kaudu suhteliselt lihtne juurdepääs. UNECE veondusalaste tolliküsimuste töörühm ja TIR-konventsiooni halduskomitee leppisid kokku, et TIR-konventsiooni tuleb sisse viia mõned muudatused. Kõnealused muudatused käsitlevad järgmist: · lisa 1 TIR-märkmiku näidise VARIANDI 2 punkti 5 ja lisa 6 artikli 8 lõike 3 punkti 5 selgitava märkuse muutmine rahvusvahelise kaupade kirjeldamise ja kodeerimise harmoneeritud süsteemi konventsiooni (HSi konventsioon) muutmise tagajärjel, eelkõige rubriigile 24.03 eraldi alamrubriigi loomine vesipiibutubaka jaoks; · lisa 6 muutmine, millega lisatakse lisa 9 II osa punktidesse 4 ja 5 kaks uut selgitavat märkust, mis käsitlevad volitatud TIR-ettevõtjate kohta käivate andmete edastamist, kasutades rahvusvahelise TIR-andmebaasi (ITDB) online+-rakendust; · lisa 6 muutmine, millega lisatakse uus selgitav märkus artikli 38 lõike 2 kohta seoses väljaarvamisi käsitlevate andmete edastamisega TIR-juhatusele, kasutades ITDB online+-rakendust; · lisa 6 muutmine, millega lisatakse kaks uut selgitavat märkust lisa 8 artikli 9 lõigete 1 ja 2 kohta, mis käsitlevad esindamist ja TIR-juhatuse asendusliikme valimist; · Lisa 9 I osa lõike 3 punkti vi muutmine, asendades käesoleva sõnastuse 1. märtsi tähtaja kohta parandatud tekstiga. 1.3. Ettepaneku valdkonnas kehtivad õigusnormid Ettepaneku valdkonnas praegu kehtivad õigusnormid puuduvad. 1.4. Kooskõla Euroopa Liidu muude tegevuspõhimõtete ja eesmärkidega Kavandatud otsus on kooskõlas ühise kaubandus- ja transpordipoliitikaga. Maanteetransporti lihtsustav TIR-süsteem võimaldab vedada kaupu tolliasutuste minimaalse sekkumisega üle 68 konventsiooniosalise riigi piiri ning võimaldab rahvusvahelise garantiiketi kaudu suhteliselt lihtsalt juurdepääsu nõutavatele tagatistele. TIR-konventsiooni abil saavutatud lihtsustamine on kooskõlas uuendatud Lissaboni strateegiaga. 2. KONSULTEERIMINE HUVITATUD ISIKUTEGA JA MÕJU HINDAMINE 2.1. Konsulteerimine huvitatud isikutega Konsultatsioonimeetodid, peamised sihtvaldkonnad ja vastajate üldiseloomustus Konsultatsioonid koos ettepanekute heakskiitmisega peeti liikmesriikide tollialaste õigusaktide komitee (Genfi koordineerimine) istungitel. Konsultatsioonid toimusid ka UNECE veondusalaste tolliküsimuste töörühma ning TIR-konventsiooni halduskomitee istungjärkude jooksul. Vastuste kokkuvõte ja nende arvessevõtmine Pooldav arvamus. 2.2. Eksperdiarvamuste kogumine ja kasutamine Välisekspertide arvamusi ei olnud vaja kasutada. 2.3. Mõju hindamine Muudatusettepanek HSi koodi 24.03.10 kohta tuleneb harmoneeritud süsteemi koodide muudatustest ega muuda esialgselt hõlmatud tooteid. Selle tulemuseks on transiidivaldkonna sätete omavaheline vastavusseviimine. Muudatused, millega nähakse ette võimalus edastada seaduslikult taotletud andmeid volitatud TIR-ettevõtjate kohta ja väljaarvamisi käsitlevaid andmeid, kasutades ITDB online+-rakendust selle asemel, et saata need andmed mis tahes muus vormis (paberil või e-postiga), loovad ITDB online+-rakendust kasutavatele tolliasutustele tegutsemist hõlbustava vahendi. See veebirakendus, mida haldab UNECE TIR-sekretariaat, hõlbustab TIR-märkmiku omanike riiklike andmete haldamist. Andmete elektrooniline edastamine ITDBsse võib kunagi tulevikus kohustuslikuks muutuda. Muudatuses, mis on seotud TIR-juhatuse järelvalimiste ja esindatusega, selgitatakse olukorda pärast TIR-juhatuse liikme tagasiastumist ning visandatakse tulevastele TIR-juhatuse liikmetele esitatavad ametialased nõuded. Ükski kavandatav lisa 6 muudatus ei muuda TIR-konventsiooni sisu, kuna vastavalt TIR-konventsiooni artiklile 43 tõlgendatakse selgitavates märkustes TIR-konventsiooni ja selle lisade teatavaid sätteid ning kirjeldatakse teatavaid soovituslikke tavasid. Lisa 9 I osa lõike 3 punktis vi oleva tähtaja sõnastuse muudatus tagab, et mõistetakse õigesti kehtivat kohustust, mille kohaselt riiklik ühendus peab teatama TIR-juhatusele igal aastal kõigi nende TIR-märkmiku liikide hinna, mida ta väljastab. 3. ETTEPANEKU ÕIGUSLIK KÜLG 3.1. Kavandatud meetmete kokkuvõte Kavandatud otsuses sätestatakse Euroopa Liidu seisukoht TIR-märkmike alusel toimuva rahvusvahelise kaubaveo tollikonventsiooni muutmise ettepaneku kohta. 3.2. Õiguslik alus Euroopa Liidu toimimise lepingu artikkel 207 ja artikli 218 lõige 9. 3.3. Subsidiaarsuse põhimõte Ettepanek kuulub Euroopa Liidu ainupädevusse (ühine kaubanduspoliitika) ning seetõttu puudub vajadus hinnata kõnealuse ettepaneku kooskõla subsidiaarsuse põhimõttega (Euroopa Liidu toimimise lepingu artikli 5 lõige 3). UNECE veondusalaste tolliküsimuste töörühm ja TIR-konventsiooni halduskomitee on kavandatud muudatused eelnevalt vastu võtnud. 3.4. Proportsionaalsuse põhimõte Ettepanek on kooskõlas proportsionaalsuse põhimõttega. Ettepanekuga võimaldatakse rahvusvahelise kokkuleppe muutmist, mistõttu see vastab proportsionaalsuse põhimõttele. 3.5. Õigusakti valik Kavandatud õigusakt: otsus. Rahvusvahelised kokkulepped ja nende kokkulepete muudatused kehtestatakse Euroopa Liidu õiguskorras tavapäraselt otsusega. 4. MÕJU EELARVELE Ettepanek ei mõjuta Euroopa Liidu eelarvet. 2014/0225 (NLE) Ettepanek: NÕUKOGU OTSUS, millega kehtestatakse Euroopa Liidu nimel võetav seisukoht TIR-märkmike alusel toimuva rahvusvahelise kaubaveo tollikonventsiooni (TIR-konventsioon, 1975) muutmise ettepaneku kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 207 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) 14. novembril 1975. aastal sõlmitud tollikonventsioon TIR-märkmike alusel toimuva rahvusvahelise kaubaveo kohta (TIR-konventsioon) kiideti Euroopa Majandusühenduse nimel heaks nõukogu 25. juuli 1978. aasta määrusega (EMÜ) nr 2112/78[1] ja see jõustus Euroopa Liidus 20. juunil 1983[2]. (2) TIR-konventsiooni konsolideeritud versioon avaldati lisana nõukogu 28. mai 2009. aasta otsusele 2009/477/EÜ,[3] mille kohaselt komisjon avaldab konventsiooni edasised muudatused Euroopa Liidu Teatajas, märkides ära nende jõustumise kuupäeva. (3) Lepiti kokku mitmes rahvusvahelise kaupade kirjeldamise ja kodeerimise harmoneeritud süsteemi konventsiooni (HSi konventsioon) muudatuses. Need muudatused jõustusid kõigi HSi konventsiooni osaliste suhtes 1. jaanuaril 2012. Muudatuste tõttu on vaja muuta TIR-märkmiku näidist ja üht viidet selgitavas märkuses. (4) Tulenevalt sellest, et kasutusele võeti ITDB online+-rakendus, mis kujutab endast rahvusvahelist andmekogu kõigi isikute kohta, kellele konventsiooni osalised on andnud loa TIR-protseduuri kasutada, leppis TIR-konventsiooni halduskomitee kokku, et ITDB online+-rakenduse kasutamine volitatud TIR-ettevõtjaid käsitlevate seaduslikult taotletud andmete edastamiseks ITDBsse muudab selliste andmete mis tahes muus vormis esitamise üleliigseks. Selle põhimõtte selgitamiseks konventsiooni tekstis soovitas komitee lisada kaks uut selgitavat märkust. Sarnane selgitav märkus on kavandatud seoses TIR-juhatusele väljaarvamisi käsitlevate andmete edastamisega. (5) Pärast TIR-juhatuse arutelu TIR-juhatuse liikmete nimetamisel esitatavate ametialaste nõuete üle ja TIR-juhatuse asendusliikmete valimise üle, mille käigus kaaluti ka, kuidas muuta kehtivat töökorda, esitas TIR-juhatus TIR-konventsiooni halduskomiteele ettepanekud kahe uue selgitava märkuse kohta. Esimese kavandatud selgitava märkuse eesmärk on selgitada tulevastele TIR-juhatuse liikmetele esitatavaid ametialaseid nõudeid, et anda konventsiooni osalistele teada, kuidas kandidaadi nimetamisel kõige paremini toimida. Teine uus selgitav märkus soovitab tava, mida tuleks järgida juhul, kui mõni TIR-juhatuse liige astub tagasi või ei ole võimeline oma ametiaega lõpetama. See võimaldab ka TIR-konventsiooni halduskomiteel otsustada, kas järelvalimised toimuvad. Mõlemad muudatused võeti vastu TIR-juhatuse 49. ja 50. istungjärgul TIR-juhatuse töökorra muudatuse raames. (6) Konventsiooni lisa 9 I osa muudatus jõustus 1. jaanuaril 2012 (ELT L 66/1, 6.3.2012) ja muu hulgas pandi sellega riiklikele ühendustele uus kohustus teatada TIR-juhatusele TIR-märkmike hinnad. Nimetatud kohustuse täitmise tähtaeg ei olnud eriti selge. Muudatusettepanekus selgitatakse seda tähtaega. (7) TIR-konventsiooni halduskomitee võttis 2014. aasta veebruaris toimunud 57. ja 58. istungjärgul vastu TIR-konventsiooni muudatusettepanekud, tingimusel et liidu siseriiklikud menetlused on lõpule viidud. (8) Seepärast tuleks kindlaks määrata Euroopa Liidu seisukoht muudatusettepaneku kohta, ON VASTU VÕTNUD KÄESOLEVA OTSUSE: Artikkel 1 Euroopa Liidu poolt TIR-konventsiooni halduskomitees võetav seisukoht põhineb muudatusettepanekute projektil, mis on esitatud käesoleva otsuse lisas. Liidu esindajad TIR-konventsiooni halduskomitees võivad muudatusettepanekute projekti väikestes muudatustes kokku leppida ilma nõukogu täiendava otsuseta. Artikkel 2 Käesolev otsus jõustub selle vastuvõtmise päeval. Kui muudatus on vastu võetud, avaldab komisjon selle Euroopa Liidu Teatajas, märkides ära selle jõustumise kuupäeva. Brüssel, Nõukogu nimel eesistuja [1] EÜT L 252, 14.9.1978, lk 1. [2] EÜT L 31, 2.2.1983, lk 13. [3] ELT L 165, 26.6.2009, lk 1. TIR-märkmike alusel toimuva rahvusvahelise kaubaveo tollikonventsiooni (TIR-konventsioon, 1975) muudatused Lisa 1, lk 11, punkt 5 Asendada HSi kood 24.03.10 järgmiste HSi koodidega: 24.03.11 ja 24.03.19 (ECE/TRANS/WP.30/AC.2/113, lõige 35) Lisa 6, selgitav märkus 0.8.3, punkt 5 Asendada HSi kood 24.03.10 järgmiste HSi koodidega: 24.03.11 ja 24.03.19 (ECE/TRANS/WP.30/AC.2/113, punkt 35) Lisa 6, uus selgitav märkus 0.38.2 Lisada järgmine uus selgitav märkus artikli 38 lõike 2 kohta: Selgitav märkus lõike 2 kohta 0.38.2 Õiguslikku nõuet, mille kohaselt TIR-juhatusele tuleb teatada, et isik on ajutiselt või alaliselt konventsiooni toimimisest välja jäetud, loetakse täidetuks, kui TIR-sekretariaadi poolt TIR-juhatuse järelevalve all sel eesmärgil väljatöötatud elektroonilisi rakendusi on nõuetekohaselt kasutatud. (ECE/TRANS/WP.30/AC.2/115, lõige 43) Lisa 6, uus selgitav märkus 8.9.1 Lisada järgmine uus selgitav märkus lisa 8 artikli 9 lõike 1 kohta: 8.9.1 TIR-juhatuse liikmed on pädevad ja kogenud tolliprotseduuride, eriti TIR-transiidiprotseduuri kohaldamises nii riigi kui ka rahvusvahelisel tasandil. Juhatuse liikmed nimetatakse nende valitsuste või organisatsioonide poolt, kes on konventsiooni osalised. Nad esindavad konventsiooni osaliste huvisid, mitte mõne valitsuse või organisatsiooni erihuvisid. (ECE/TRANS/WP.30/AC.2/117, lõige 29) Lisa 6, uus selgitav märkus 8.9.2 Lisada järgmine uus selgitav märkus lisa 8 artikli 9 lõike 2 kohta: 8.9.2 Juhul kui mõni TIR-juhatuse liige astub enne ametiaja lõppu tagasi, võib TIR-konventsiooni halduskomitee valida asendusliikme. Sel juhul on valitud liige ametis ainult oma eelkäija järelejäänud ametiaja jooksul. Juhtudel, mil TIR-juhatuse liige ei ole muudel põhjustel kui tagasiastumine võimeline oma ametiaega lõpetama, peaks asjaomane riikliik ametiasutus selle teabe TIR-juhatusele ja TIR-sekretariaadile kirjalikult edastama. Sel juhul võib halduskomitee järelejäänud ametiajaks valida asendusliikme. (ECE/TRANS/WP.30/AC.2/117, lõige 29) Lisa 6, uus selgitav märkus 9.II.4 Lisada järgmine uus selgitav märkus lisa 9 II osa lõike 4 kohta: Selgitav märkus lõike 4 kohta 9.II.4 Õiguslik nõue esitada andmeid vastavalt lõikele 4 loetakse täidetuks, kui TIR-sekretariaadi poolt TIR-juhatuse järelevalve all sel eesmärgil väljatöötatud elektroonilisi rakendusi on nõuetekohaselt kasutatud. (ECE/TRANS/WP.30/AC.2/113, lõige 30) Lisa 6, uus selgitav märkus 9.II.5 Lisada järgmine uus selgitav märkus lisa 9 II osa lõike 5 kohta: Selgitav märkus lõike 5 kohta 9.II.5 Selgitavat märkust 9.II.4 kohaldatakse lõike 5 suhtes mutatis mutandis. (ECE/TRANS/WP.30/AC.2/113, lõige 30) Lisa 9 I osa lõike 3 punkt vi Asendada olemasolev tekst järgmisega: „vi) teatada TIR-juhatusele igal aastal enne 1. märtsi kõigi nende TIR-märkmiku liikide hinnad, mida ta väljastab;”